Saskaņā ar Amerikas Savienoto Valstu tiesību aktiem ASV Imigrācijas un pilsonības likumā ir paredzēts, ka vīzu režīma atcelšanas programmas kandidātvalstu gadījumā neimigrācijas vīzu atteikumu rādītājs ir mazāks par 3 % gadā vai mazāks par 2 % vidēji divos gados. Saskaņā ar vīzu atteikumu statistiku par 2017. gadu četras no piecām minētajām dalībvalstīm pārsniedz prasīto 3 % robežvērtību (Bulgārijas gadījumā rādītājs bija 14,97 %, Horvātijas gadījumā 5,1 %, Polijas gadījumā 5,92 %, savukārt Rumānijas gadījumā – 11,76 %). Attiecīgās dalībvalstis aktīvi strādā, lai samazinātu atteikumu rādītāju. Tiek norādīts, ka ir panākts progress, jo vairāku attiecīgo dalībvalstu gadījumā vīzu atteikumu rādītājs ir samazinājies salīdzinājumā ar datiem par 2016. gadu. Bulgārija pēdējo gadu laikā ir panākusi vīzu atteikumu rādītāja pastāvīgu samazinājumu, proti, atteikto vīzu īpatsvars ir sarucis no 17,3 % 2015. gadā un 16,9 % 2016. gadā līdz 14,97 % 2017. gadā. Arī Horvātijas gadījumā atteikumu rādītājs ir samazinājies – no 6,8 % 2016. gadā līdz 5,1 % 2017. gadā. Kipra joprojām ir zem 3 % robežvērtības, proti, atteikumu rādītājs ir samazinājies no 2 % 2016. gadā līdz 1,69 % 2017. gadā. Kaut arī Polijas gadījumā atteikumu rādītājs 2017. gadā ir nedaudz palielinājies salīdzinājumā ar iepriekšējo gadu (5,4 % 2016. gadā), tomēr kopējie dati liecina par stabilu sarukuma tendenci pēdējos gados. Vīzu atteikumu rādītājs Rumānijas gadījumā pēdējo gadu laikā ir saglabājies stabils – atteikumu rādītājs 2017. gadā nedaudz pieauga salīdzinājumā ar 2016. gadu (11,4 %).

Līdzīgā kārtā papildus tam, ka tika parakstīta prezidenta 6. direktīva par iekšzemes drošību/teroristu skrīninga centra nolīgums, Iekšzemes drošības departamenta 2017. gada decembrī veikto vīzu režīma atcelšanas programmas grozījumu rezultātā ir obligāta šā nolīguma pilnīga īstenošana. Visas attiecīgās dalībvalstis ir parakstījušas un ratificējušas šo nolīgumu, tomēr, lai uzskatītu šo nolīgumu par pilnībā īstenotu, Amerikas Savienotās Valstis pieprasa biežāku ziņošanu, kā arī ASV sniegtās informācijas sistemātisku izmantošanu. Visas attiecīgās dalībvalstis ir veikušas darbu, lai izpildītu šo prasību, piemēram, tās ir ieviesušas operatīvu informācijas apmaiņu starp savām valsts iestādēm un ASV teroristu skrīninga centru.

Ziņošana par nozaudētām un nozagtām pasēm

Viens no drošības pasākumiem ir tas, ka Amerikas Savienotās Valstis pieprasa, lai visas valstis, kas piedalās vīzu režīma atcelšanas programmā, ziņotu par nozaudētām un nozagtām pasēm daudzpusējām organizācijām (piemēram, Interpolam), darot to ne vēlāk kā 24 stundas pēc tam, kad tās uzzinājušas par pases zādzību vai nozaudēšanu. Vairums attiecīgo dalībvalstu jau ir ieviesušas automatizētus risinājumus ziņošanai katru dienu. Kipra katru dienu veic manuālus ziņojumus par nozaudētām un nozagtām pasēm un pašlaik strādā pie tā, lai 2019. gadā ieviestu automatizētu ziņošanu.

Papildus iepriekš aprakstītajiem pasākumiem progress, ko piecas attiecīgās dalībvalstis ir panākušas kritēriju izpildē, būtu jāuztver arī kā daļa no vispārējiem ES centieniem tādās jomās kā aviācijas drošība, cīņa pret terorismu un dokumentu drošība, kas ir jomas, kurās ES un Amerikas Savienotās Valstis visā pasaulē pieliek kopējus pūliņus un sadarbojas, lai panāktu lielāku globālā mēroga drošību pret kopīgiem apdraudējumiem.

Visbeidzot, attiecībā uz vispārējām norisēm saistībā ar vīzu režīma atcelšanas programmu ir jāatzīmē, ka Amerikas Savienoto Valstu Imigrācijas un pilsonības likumā ir paredzēts, ka tad, kad tiks ieviesta ASV izceļošanas ar gaisa transportu kontroles sistēma (U.S. Air Exit System), Iekšzemes drošības departamenta sekretāram atkal tiktu piešķirtas tiesības atkāpties no prasības par vīzu atteikumu rādītāju 3 % apmērā. Šajā gadījumā valstis, kuru atteikumu rādītājs nepārsniedz 10 %, varētu uzskatīt par piemērotām iekļaušanai vīzu režīma atcelšanas programmā, ja tās izpilda visas pārējās prasības. Komisija arī atzīmē, ka daudzi ASV likumdevēji ir atzinuši biometrisko izceļošanas ar gaisa transportu kontroles sistēmu par svarīgu jautājumu. Tomēr ASV iestādes ir minējušas budžeta ierobežojumus kā iemeslu, kāpēc izceļošanas ar gaisa transportu kontroles sistēma vēl netiek ieviesta; izmēģinājuma projekti ir uzsākti tikai dažās lidostās. Saziņā ar Amerikas Savienotajām Valstīm Komisija ir norādījusi, ka ES ir pieņēmusi līdzīgu sistēmu (ieceļošanas/izceļošanas sistēma), kas pašlaik tiek ieviesta, un ka ES ir gatava dalīties pieredzē ar Amerikas Savienotajām Valstīm.

Attiecībā uz vēl neizpildītajām vīzu režīma atcelšanas programmas prasībām jāatzīmē, ka galvenais juridiskais šķērslis četrām attiecīgajām dalībvalstīm vēl aizvien ir vīzu atteikumu rādītājs. Turklāt saskaņā ar Amerikas Savienoto Valstu iestāžu sniegto informāciju dažas no attiecīgajām dalībvalstīm joprojām nav pilnībā izpildījušas citas vīzu režīma atcelšanas programmas prasības, piemēram, katru dienu netiek sūtīti ziņojumi Interpola Zagto un pazaudēto ceļošanas dokumentu datubāzei un nav parakstīts un pilnībā īstenots nolīgums par smagas noziedzības novēršanu un apkarošanu.

2.Pārskats par ES un Amerikas Savienoto Valstu kontaktiem

Iepriekšējos 12 mēnešos ir būtiski pastiprinājušies politiskā un tehniskā līmeņa kontakti, un Komisija visos iespējamos gadījumos ir turpinājusi mudināt Amerikas Savienotās Valstis vēl vairāk padziļināt sadarbību ar piecām attiecīgajām dalībvalstīm un paātrināt virzību uz vīzu pilnīgu savstarpējību. Kontaktos ar Amerikas Savienotajām Valstīm Komisija, koordinējot savu rīcību ar piecām attiecīgajām dalībvalstīm, aicināja panākt, ka šie centieni – uz objektīvu kritēriju pamata – izraisa intensīvākas un konkrētas darbības no visu dalībnieku puses.

Vīzu savstarpējība tika apspriesta visās oficiālajās ES un ASV sanāksmēs, jo īpaši divās ES un ASV tieslietu un iekšlietu ministru sanāksmēs, kas notika maijā Sofijā un novembrī Vašingtonā, Kolumbijas apgabalā, un ES un ASV tieslietu un iekšlietu augstāko amatpersonu sanāksmēs, kuras notika 2018. gada februārī un septembrī, kā arī trīspusējās Komisijas, Amerikas Savienoto Valstu un piecu attiecīgo dalībvalstu sanāksmēs, kas notika maijā Vašingtonā, Kolumbijas apgabalā un atkal 2018. gada oktobrī Briselē.

Trīspusējā sanāksme Vašingtonā, Kolumbijas apgabalā

Pēc sešām trīspusējām sanāksmēm, kas bija notikušas Briselē, trīspusējās sarunas 2018. gada maija sākumā pirmo reizi notika Vašingtonā, Kolumbijas apgabalā. No Amerikas Savienoto Valstu puses piedalījās plašs ekspertu loks, un tika veidoti kontakti ar augstākajām amatpersonām, kā rezultātā piecām attiecīgajām dalībvalstīm un Komisijai bija iespēja risināt sarunas ar svarīgiem ASV partneriem. Piecas attiecīgās dalībvalstis pabeidza aizpildīt Iekšzemes drošības departamenta sagatavotu pašnovērtējuma matricu par vīzu režīma atcelšanas programmas prasību izpildi, lai novērtētu jomas, kurās panākts progress, un paātrinātu darbu saistībā ar prasībām, ko Amerikas Savienoto Valstu iestādes uzskata par vēl neizpildītām (sk. II sadaļas 1. punktu iepriekš).

Vašingtonā, Kolumbijas apgabalā, notika arī paralēlas sanāksmes ar dažādām ieinteresētajām personām (tostarp ar Kongresa amatpersonām), lai vairotu informētību par vīzu savstarpējības jautājumu un plašajiem pasākumiem, kurus Eiropas Savienība, tostarp piecas attiecīgās dalībvalstis, ir veikušas drošības uzlabošanā un ārējo robežu pārvaldības stiprināšanā.

ES un ASV tieslietu un iekšlietu ministru sanāksme Sofijā

ES un ASV tieslietu un iekšlietu ministru sanāksmē, kas notika 22. un 23. maijā, gan ES Padomes prezidentvalsts Bulgārija, gan Komisija uzsvēra, ka steidzami jāvirzās uz priekšu, lai panāktu pilnīgu savstarpējību ES un ASV vīzu jomā. Amerikas Savienotās Valstis atkārtoja savu nostāju, ka, lai pievienotos vīzu režīma atcelšanas programmai, visām valstīm ir jāizpilda ASV tiesību aktos noteiktās prasības, kas vēl joprojām nav noticis piecu attiecīgo dalībvalstu gadījumā, un ka Amerikas Savienotās Valstis šajā jautājumā turpinās sarunas ar šīm dalībvalstīm. Pēc ministru sanāksmes publiskotajā kopīgajā paziņojumā tika norādīts, ka Eiropas Savienība un Amerikas Savienotās Valstis izvērtēja pastāvīgo progresu, ko Eiropas Savienība un Amerikas Savienotās Valstis, tostarp piecas attiecīgās ES dalībvalstis, ir panākušas virzībā uz vīzu režīma atcelšanas programmas tiesību aktos noteikto prasību izpildi, lai varētu izskatīt minēto ES dalībvalstu piemērotību iekļaušanai vīzu režīma atcelšanas programmā.

Trīspusējā sanāksme Briselē

Nākamā trīspusējā sanāksme notika oktobrī Briselē. Pamatojoties uz atjaunināto pašnovērtējuma matricu, tika turpināts darbs, lai analizētu katras dalībvalsts panākto progresu. Sanāksmē tika konstatēts progress, kas panākts kopš iepriekšējās, maijā notikušās trīspusējās sanāksmes, un galvenā uzmanība tika veltīta centieniem samazināt vīzu atteikumu rādītāju, kā arī darbam pie attiecīgo drošības nolīgumu pilnīgas īstenošanas un pie tā, lai iegūtu no Amerikas Savienotajām Valstīm skaidras un objektīvas norādes par to, kas vēl darāms atlikušo prasību izpildei. Šīs trīspusējās sanāksmes secinājums bija tāds, ka dažas no attiecīgajām dalībvalstīm ir panākušas progresu virzībā uz to konkrēto nolīgumu pilnīgu īstenošanu, kuri veido daļu no prasībām.

ES un ASV tieslietu un iekšlietu ministru sanāksme Vašingtonā, Kolumbijas apgabalā

ES un ASV tieslietu un iekšlietu ministru sanāksme notika 2018. gada 9. novembrī Vašingtonā, Kolumbijas apgabalā, un šajā sanāksmē Komisija un ES Padomes prezidentvalsts Austrija atkārtoti un uzstājīgi aicināja gūt progresu vīzu savstarpējības panākšanā. Komisija atkārtoti uzsvēra, ka ir vajadzīgi konkrēti un objektīvi kritēriji, lai attiecīgās dalībvalstis varētu labāk koncentrēt savus centienus uz vīzu režīma atcelšanas programmas prasību izpildi. Pēc ministru sanāksmes publiskotajā kopīgajā paziņojumā tika uzsvērts, ka abas puses bija vienisprātis par to, ka ir svarīgi sava attiecīgā tiesiskā regulējuma ietvaros virzīties uz abpusēja bezvīzu ceļošanas režīma panākšanu, un ka pēc jaunākās trīspusējās sanāksmes par vīzu savstarpējību abas puses atzinīgi vērtēja progresu, ko piecas attiecīgās dalībvalstis ir guvušas virzībā uz vīzu režīma atcelšanas programmas obligāto prasību izpildi, lai varētu izskatīt šo valstu piemērotību iekļaušanai šajā programmā. Ministru sanāksmē tika konstatēts progress, un Amerikas Savienotās Valstis apņēmās sadarboties ar attiecīgajām dalībvalstīm, lai sniegtu turpmākas norādes saistībā ar pašreizējo darbu pie vīzu režīma atcelšanas programmas prasību izpildes.

III. Komisijas pastāvīgā iesaistīšanās un turpmākie pasākumi

1.Atbalsts attiecīgajām dalībvalstīm un koordinācija ar tām